CELEX: 62021CJ0268
Rinviju għal deċiżjoni preliminari
Protezzjoni tad-data personali
Regolament (UE) 2016/679
Artikolu 6(3) u (4)
Legalità tat-trattament
Produzzjoni ta’ dokument li jinkludi data personali fil-kuntest ta’ proċedura ġudizzjarja ċivili
Artikolu 23(1)(f) u (j)
Protezzjoni tal-indipendenza tal-ġustizzja u tal-proċeduri ġudizzjarji
Eżekuzzjoni ta’ talbiet irregolati mid-dritt ċivili
Rekwiżiti li għandhom jiġu osservati
Teħid inkunsiderazzjoni tal-interess tas-suġġetti tad-data
Ponderazzjoni tal-interessi kunfliġġenti preżenti
Artikolu 5
Minimizzazzjoni tad-data personali
Karta tad-Drittijiet Fundamentali tal-Unjoni Ewropea
Artikolu 7
Dritt għar-rispett tal-ħajja privata
Artikolu 8
Dritt għall-protezzjoni tad-data personali
Artikolu 47
Dritt għal protezzjoni ġudizzjarja effettiva
Prinċipju ta’ proporzjonalità

It-talba għal deċiżjoni preliminari tirrigwarda l-interpretazzjoni tal-Artikolu 6(3) u (4) tar-Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127, p. 2, iktar ’il quddiem il-“GDPR”).
Din it-talba tressqet fil-kuntest ta’ tilwima bejn Norra Stockholm Bygg AB (iktar ’il quddiem “Fastec”) u Per Nycander AB (iktar ’il quddiem “Nycander”) fir-rigward ta’ talba ta’ komunikazzjoni tar-reġistru elettroniku tal-persunal ta’ Fastec li wettaq xogħlijiet għal Nycander, sabiex jiġi ddeterminat l-ammont tax-xogħlijiet li din tal-aħħar għandha tħallas.

Il-kuntest ġuridiku

Id-dritt tal-Unjoni
Il-premessi 1, 2, 4, 20, 26, 45 u 50 tal-GDPR huma fformulati kif ġej:
“(1)      Il-protezzjoni tal-persuni fiżiċi fir-rigward tal-ipproċessar ta’ data personali hija dritt fundamentali. L-Artikolu 8(1) tal-Karta tad-Drittijiet Fundamentali tal-Unjoni Ewropea [iktar ’il quddiem, il- ‘Karta’] u l-Artikolu 16(1) tat-[TFUE] jipprevedu li kull persuna għandha dritt għall-protezzjoni tad-data personali li tirrigwardaha.
(2)      Il-prinċipji ta’, u r-regoli dwar il-protezzjoni tal-persuni fiżiċi fir-rigward tal-ipproċessar tad-data personali tagħhom, irrispettivament min-nazzjonalità jew ir-residenza tagħhom, għandhom jirrispettaw id-drittijiet u l-libertajiet fundamentali tagħhom, b'mod partikolari d-dritt tagħhom għall-protezzjoni tad-data personali. Dan ir-Regolament huwa maħsub biex jikkontribwixxi għall-kisba ta’ spazju ta’ libertà, sigurtà u ġustizzja u ta’ unjoni ekonomika, għall-progress ekonomiku u soċjali, it-tisħiħ u l-konverġenza tal-ekonomiji fis-suq intern, u għall-benesseri tal-persuni fiżiċi.
[...]
(4)      L-ipproċessar tad-data personali għandu jitfassal biex iservi lill-bniedem. Id-dritt għall-protezzjoni tad-data personali mhuwiex dritt assolut; huwa għandu jiġi kkunsidrat b’rabta mal-funzjoni tiegħu fis-soċjetà u jkun ibbilanċjat ma’ drittijiet fundamentali oħrajn, f’konformità mal-prinċipju tal-proporzjonalità. [...]
[...]
(20)      Filwaqt li dan ir-Regolament japplika,
inter alia
, għall-attivitajiet tal-qrati u awtoritajiet ġudizzjarji oħrajn, il-liġi tal-Unjoni jew ta’ Stat Membru tista' tispeċifika l-attivitajiet ta’ pproċessar u l-proċeduri ta’ pproċessar b’rabta mal-ipproċessar ta’ data personali minn qrati u awtoritajiet ġudizzjarji oħrajn. [...]
[...]
(26)      Il-prinċipji ta’ protezzjoni tad-data għandhom japplikaw għal kwalunkwe informazzjoni dwar persuna fiżika identifikata jew identifikabbli. Id-data personali li tkun għaddiet minn psewdonimizzazzjoni, li tista’ tiġi attribwita lil persuna fiżika bl-użu ta’ informazzjoni addizzjonali, għandha titqies bħala informazzjoni dwar persuna fiżika identifikabbli. [...] Il-prinċipji tal-protezzjoni tad-data m’għandhomx għalhekk japplikaw għall-informazzjoni anonima, jiġifieri informazzjoni li mhijiex marbuta ma’ persuna fiżika identifikat jew identifikabbli jew għal data personali li ssir anonima b’tali mod li s-suġġett tad-data ma jkunx jew ma jkunx għadu identifikabbli. [...]
[...]
(45)      Fejn l-ipproċessar jitwettaq f’konformità ma’ obbligu legali li għalih ikun soġġett il-kontrollur jew fejn l-ipproċessar ikun meħtieġ għat-twettiq ta’ kompitu li jsir fl-interess pubbliku jew fl-eżerċizzju ta’ awtorità uffiċjali, l-ipproċessar għandu jkollu bażi fil-liġi tal-Unjoni jew ta’ Stat Membru. [...] Tista’ tkun biżżejjed liġi li sservi ta’ bażi għal diversi operazzjonijiet ta’ pproċessar ibbażata fuq obbligu legali li huwa soġġett għalih il-kontrollur jew fejn l-ipproċessar huwa meħtieġ għat-twettiq ta’ kompitu li jsir fl-interess pubbliku jew fl-eżerċizzju ta’ awtorità uffiċjali. Għandha tkun ukoll il-liġi tal-Unjoni jew ta’ Stat Membru li tiddetermina l-fini tal-ipproċessar. [...]
[...]
(50)      L-ipproċessar ta’ data personali għal finijiet oħra minbarra dawk li għalihom id-data personali tkun inġabret inizjalment għandu jkun permess biss fejn l-ipproċessar ikun kompatibbli mal-finijiet li għalihom id-data personali tkun inġabret inizjalment. F’tali każ ma tkun meħtieġa l-ebda bażi għajr dik li tkun ippermettiet il-ġbir tad-data personali. Jekk l-ipproċessar ikun meħtieġ għall-prestazzjoni ta’ kompitu mwettaq fl-interess pubbliku jew fl-eżerċizzju ta’ awtorità uffiċjali mogħtija lill-kontrollur, il-liġi tal-Unjoni jew tal-Istat Membru tista’ tiddetermina u tispeċifika l-kompiti u l-finijiet li għalihom l-ipproċessar ulterjuri għandu jitqies bħala kompatibbli u legali. [...] Il-bażi legali pprovduta mil-liġi tal-Unjoni jew ta’ Stat Membru għall-ipproċessar ta’ data personali tista’ tipprovdi wkoll bażi legali għall-ipproċessar ulterjuri. [...]
Fejn is-suġġett tad-data jkun ta kunsens jew l-ipproċessar ikun bbażat fuq il-liġi tal-Unjoni jew ta’ Stat Membru li tikkostitwixxi miżura neċessarja u proporzjonata f’soċjetà demokratika biex jiġu salvagwardati, b’mod partikolari, objettivi importanti ta’ interess pubbliku ġenerali, il-kontrollur għandu jkun jista’ jwettaq ipproċessar ulterjuri tad-data personali irrispettivament mill-kompatibbiltà tal-għanijiet. Fi kwalunkwe każ, l-applikazzjoni tal-prinċipji stabbiliti f’dan ir-Regolament u b’mod partikolari l-għoti ta’ informazzjoni lis-suġġett tad-data dwar dawk il-finijiet l-oħra u dwar id-drittijiet tiegħu jew tagħha, inkluż id-dritt li joġġezzjona, għandhom ikunu żgurati. [...]”
L-Artikolu 2, ta’ dan ir-regolament, intitolat “Kamp ta’ applikazzjoni materjali”, jipprovdi:
“1.      Dan ir-Regolament japplika għall-ipproċessar ta’ data personali kompletament jew parzjalment b’mezzi awtomatizzati, u għall-ipproċessar għajr b’mezzi awtomatizzati ta’ data personali li tifforma parti minn sistema ta’ arkivjar jew li tkun maħsuba sabiex tifforma parti minn sistema ta’ arkivjar.
2.      Dan ir-Regolament ma japplikax għall-ipproċessar ta’ data personali:
(a)      matul attività li ma taqax taħt il-kamp ta’ applikazzjoni tal-liġi tal-Unjoni;
(b)      mill-Istati Membri meta jkunu qegħdin iwettqu attivitajiet li jaqgħu taħt il-kamp ta’ applikazzjoni tal-Kapitolu 2 tat-Titolu V tat-TUE;
(c)      minn persuna fiżika waqt attività purament personali jew fid-dar;
(d)      mill-awtoritajiet kompetenti għall-finijiet tal-prevenzjoni, investigazzjoni, sejbien jew prosekuzzjoni ta’ reati kriminali, jew l-eżekuzzjoni ta’ pieni kriminali, inkluż is-salvagwardji kontra u l-prevenzjoni ta’ theddid għas-sigurtà pubblika.
3.      Għall-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni, japplika r-Regolament (KE) Nru 45/2001 [tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data (ĠU Edizzjoni Speċjali bil-Malti, Kapitolu 13, Vol. 26, p. 102, rettifika fil-ĠU 2013, L 298, p. 50)]. Ir-Regolament [Nru 45/2001] u atti legali oħrajn tal-Unjoni applikabbli għal tali pproċessar tad-data personali għandhom jiġu adattati għall-prinċipji u r-regoli ta’ dan ir-Regolament skont l-Artikolu 98.”
Skont l-Artikolu 4 ta’ dan ir-regolament:
“Għall-finijiet ta’ dan ir-Regolament:
[...]
(2)      ‘ipproċessar’ tfisser kwalunkwe attività jew sett ta’ attivitajiet li jitwettqu fuq data personali jew fuq settijiet ta’ data personali, sew jekk b’mezzi awtomatizzati u sew jekk mingħajrhom, bħalma huma l-ġbir, ir-reġistrazzjoni, l-organizzazzjoni, l-istrutturar, il-ħażna, l-adattament jew il-bidliet, l-irkupru, il-konsultazzjoni, l-użu, l-iżvelar bi trażmissjoni, it-tixrid jew it-tqegħid għad-dispożizzjoni b’xi mezz ieħor, l-allinjament jew it-taħlita, ir-restrizzjoni, it-tħassir jew il-qerda;
[...]
(5)      ‘psewdonimizzazzjoni’ tfisser l-ipproċessar ta’ data personali b’tali mod li d-data personali ma tkunx tista’ tibqa’ tiġi attribwita għal suġġett tad-data speċifiku mingħajr l-użu ta’ informazzjoni addizzjonali, dment li tali informazzjoni addizzjonali tinżamm separatament u tkun soġġetta għal miżuri tekniċi u organizzattivi biex jiġi żgurat li d-data personali ma tiġix attribwita għal persuna fiżika identifikata jew identifikabbli;
[...]”
L-Artikolu 5 tal-istess regolament, intitolat “Prinċipji relatati mal-ipproċessar ta’ data personali”, jiddikjara fil-paragrafu 1 tiegħu:
“Id-data personali għandha:
(a)      tkun ipproċessata legalment, ġustament u b’mod trasparenti fir-rigward tas-suġġett tad-data (‘legalità, ġustizzja u trasparenza’);
(b)      tinġabar għal finijiet speċifikati, espliċiti u leġittimi u ma għandhiex tiġi pproċessata ulterjorment b’mod inkompatibbli ma’ dawk il-finijiet [...] (‘limitazzjoni tal-fini’);
(c)      tkun adegwata, rilevanti, u limitata għal dak li hu meħtieġ b’rabta mal-finijiet li għalihom tkun qed tiġi pproċessata (‘minimizzazzjoni tad-data’);
(d)      tkun preċiża u, fejn meħtieġ, tinżamm aġġornata; għandu jsir dak kollu raġonevoli biex ikun żgurat li d-data personali li ma tkunx eżatta, b’kont meħud tal-għanijiet li għalihom tiġi pproċessata, titħassar jew tissewwa mingħajr dewmien (‘preċiżjoni’);
[...]”
L-Artikolu 6 tal-GDPR, intitolat “Legalità tal-ipproċessar”, jipprevedi:
“1.      L-ipproċessar għandu jkun legali biss jekk u safejn mill-inqas ikun japplika wieħed mill-punti li ġejjin:
(a)      is-suġġett tad-data jkun ta l-kunsens għall-ipproċessar ta’ data personali tiegħu għal fini speċifiku wieħed jew aktar;
[...]
(c)      l-ipproċessar ikun meħtieġ għall-konformità ma’ obbligu legali li għalih huwa soġġett il-kontrollur;
[...]
(e)      l-ipproċessar ikun meħtieġ għat-twettiq ta’ kompitu li jsir fl-interess pubbliku jew fl-eżerċizzju ta’ awtorità uffiċjali mogħtija lill-kontrollur;
[...]
3.      Il-bażi għall-ipproċessar imsemmi fil-punti (c) u (e) tal-paragrafu 1 għandha tkun stipulata minn:
(a)      il-liġi tal-Unjoni, jew
(b)      il-liġi tal-Istat Membru li għaliha huwa soġġett il-kontrollur.
Il-fini tal-ipproċessar għandu jkun iddeterminat f’dik il-bażi legali jew, fir-rigward tal-ipproċessar imsemmi fil-punt (e) tal-paragrafu 1, għandu jkun meħtieġ għat-twettiq ta’ kompitu li jsir fl-interess pubbliku jew fl-eżerċizzju tal-atorità uffiċjali mogħtija lill-kontrollur. [...] Il-liġi tal-Unjoni jew il-liġi tal-Istat Membru għandha tissodisfa l-objettiv ta’ interess pubbliku u tkun proporzjonata mal-għan leġittimu mfittex.
4.      Fejn l-ipproċessar għal finijiet differenti minn dak li għalih id-data personali tkun inġabret ma jkunx ibbażat fuq il-kunsens tas-suġġett tad-data jew fuq liġi tal-Unjoni jew ta’ Stat Membru li tikkostitwixxi miżura meħtieġa u proporzjonata f’soċjetà demokratika biex tissalvagwardja l-objettivi msemmija fl-Artikolu 23(1), il-kontrollur għandu, sabiex jaċċerta jekk l-ipproċessar għal fini ieħor huwiex kompatibbli mal-fini li għalih tkun inġabret id-data personali inizjalment, jieħu kont, fost l-oħrajn, ta’:
(a)      kwalunkwe rabta bejn il-fini li għalih tkun inġabret id-data personali u l-fini tal-ipproċessar ulterjuri li jkun maħsub;
[...]”
L-Artikolu 23 ta’ dan ir-regolament, intitolat “Restrizzjonijiet”, jipprovdi:
“1.      Il-liġi tal-Unjoni jew ta’ Stat Membru li għaliha jkun soġġett il-kontrollur jew il-proċessur tad-data tista’ tirrestrinġi permezz ta’ miżura leġiżlattiva l-kamp ta’ applikazzjoni tal-obbligi u d-drittijiet previsti fl-Artikoli 12 sa 22 u l-Artikolu 34, kif ukoll l-Artikolu 5 sakemm id-dispożizzjonijiet tiegħu jikkorrispondu mad-drittijiet u l-obbligi previsti fl-Artikoli 12 sa 22, meta tali restrizzjoni tirrispetta l-essenza tad-drittijiet u l-libertajiet fundamentali u hija miżura meħtieġa u proporzjonata f’soċjetà demokratika għas-salvagwardja ta’:
[...]
(f)      il-protezzjoni tal-indipendenza ġudizzjarja u l-proċedimenti ġudizzjarji;
[...]
(j)      l-infurzar ta’ pretensjonijiet skont id-dritt ċivili.
[...]”

Id-dritt Svediż

Ir-RB
Il-prova dokumentali hija rregolata mid-dispożizzjonijiet tal-Kapitolu 38 tar-rättegångsbalken (il-Kodiċi Proċedurali Ġudizzjarju, iktar ’il quddiem ir-“RB”).
Bis-saħħa tal-ewwel paragrafu tal-Artikolu 2 tal-Kapitolu 38 tar-RB, kull persuna li tkun fil-pussess ta’ dokument li jista’ jkollu importanza bħala valur probatorju għandha obbligu li tipproduċi dan id-dokument.
Huma previsti eċċezzjonijiet għal dan l-obbligu, b’mod partikolari, fit-tieni paragrafu ta’ dan l-artikolu. L-eżerċizzju ta’ ċerti funzjonijiet jeżenta lill-persuna li teżerċitahom mill-imsemmi obbligu jekk ikun jista’ jiġi preżunt li tali persuna ma tistax tinstema’ bħala xhud dwar il-kontenut ta’ dan id-dokument. Din l-eċċezzjoni tikkonċerna l-avukati, it-tobba, il-psikologi, il-qassisin u kull persuna oħra li rċeviet informazzjoni taħt rabta ta’ kunfidenzjalità fil-kuntest tal-eżerċizzju tal-funzjonijiet tagħha jew f’ċirkustanzi simili. Il-portata tal-imsemmi obbligu għalhekk tikkorrispondi għall-obbligu ta’ għoti ta’ xhieda quddiem qorti.
Jekk persuna jkollha obbligu li tipproduċi dokument bħala mezz ta’ prova, il-qorti tista’, konformement mal-Artikolu 4 tal-Kapitolu 38 tar-RB, tordna lill-parti kkonċernata biex tipproċedi għal din il-produzzjoni.

Il-Liġi dwar il-Proċeduri Fiskali
Bis-saħħa tal-Artikoli 11 sa 11c tal-Kapitolu 39 tal-iskatteförfarandelagen (2011:1244) (il-Liġi (2011:1244) dwar il-Proċeduri Fiskali), kull min jeżerċita attività ta’ kostruzzjoni għandu l-obbligu, f’ċerti każijiet, li jżomm reġistru elettroniku tal-persunal. Dan ir-reġistru jżomm id-data ta’ identifikazzjoni neċessarja dwar il-persuni li jipparteċipaw f’din l-attività ekonomika. Dan l-obbligu jaqa’ fuq sid il-proġett li, madankollu, jista’ jiddelegah lil operatur indipendenti. Bis-saħħa tal-Artikolu 12 tal-Kapitolu 39 ta’ din il-liġi, ir-reġistru tal-persuna għandu jitqiegħed għad-dispożizzjoni tal-amministrazzjoni fiskali Svediża.
Id-data li għandha tiġi rreġistrata fir-reġistru tal-persunal hija ppreċiżata fl-Artikolu 5 tal-Kapitolu 9 tal-iskatteförfarandeförordningen (2011:1261) (Regolament (2011:1261) dwar il-Proċeduri Fiskali). Din hija b’mod partikolari l-identità u n-numru nazzjonali ta’ identifikazzjoni ta’ kull persuna li tipparteċipa fl-attività ekonomika kif ukoll tal-ħinijiet ta’ bidu u ta’ tmiem ta’ servizz.

Il-kawża prinċipali u d-domandi preliminari
Fastec ikkostruwixxiet binja ta’ uffiċini għal Nycander. Il-persuni li jaħdmu fuq il-proġett ta’ kostruzzjoni kkonċernat irreġistraw il-preżenza tagħhom permezz ta’ reġistru tal-persunal elettroniku. Dan ir-reġistru tal-persunal ġie pprovdut mill-kumpannija Entral AB, li taġixxi f’isem Fastec.
Fastec ippreżentat rikors quddiem it-tingsrätt (il-Qorti tal-Ewwel Istanza, l-Isvezja) għall-ħlas tax-xogħlijiet eżegwiti. Fil-kuntest ta’ dan ir-rikors, Fastec talbet lil Nycander il-ħlas ta’ somma li tikkorrispondi, skont Fastec, għall-bilanċ li kien fadal dovut minn Nycander. Din l-aħħar kumpannija kkontestat it-talba ta’ Fastec billi sostniet, b’mod partikolari, li n-numru ta’ sigħat ipprovduti mill-persunal ta’ Fastec huwa inferjuri għal dak indikat f’din it-talba.
Quddiem din il-qorti Nycander talbet li Entral tiġi ordnata tipproduċi r-reġistru tal-persunal ta’ Fastec għall-perijodu mill‑1 ta’ Awwissu 2016 sat‑30 ta’ Novembru 2017, b’mod prinċipali,
tale e quale
, u, sussidjarjament, billi jitneħħew in-numri nazzjonali ta’ identifikazzjoni tas-suġġetti tad-data. Insostenn ta’ din it-talba, Nycander sostniet li Entral kienet fil-pussess ta’ dan ir-reġistru tal-persunal u li l-imsemmi reġistru seta’ jikkostitwixxi prova importanti għall-finijiet tal-għoti ta’ deċiżjoni dwar ir-rikors ta’ Fastec sa fejn id-data rreġistrata fl-imsemmi reġistru tal-persunal jippermetti li tiġi prodotta l-prova tas-sigħat ipprovduti mill-persunal ta’ Fastec.
Fastec ikkontestat din it-talba billi sostniet, b’mod prinċipali, li din kienet kuntrarja għall-Artikolu 5(1)(b) tal-GDPR. Ir-reġistru tal-persunal ta’ Fastec jinkludi data ta’ natura personali miġbura għall-finijiet tal-verifika tal-attività ta’ din il-kumpannija mill-amministrazzjoni fiskali Svediża, u ma hijiex konformi ma’ dan l-għan ta’ żvelar tad-data quddiem il-qorti.
It-tingsrätt (il-Qorti tal-Ewwel Istanza) ordnat lil Entral tipproduċi tale e quale r-reġistru tal-persunal ta’ Fastec għall-persunal ikkonċernat mill-proġett ta’ kostruzzjoni inkwistjoni fil-kawża prinċipali matul il-perijodu kkunsidrat. L-iSvea hovrätt (il-Qorti tal-Appell sedenti fi Stokkolma, l-Isvezja) ikkonfermat id-deċiżjoni tat-tingsrätt (il-Qorti tal-Ewwel Istanza).
Fastec ippreżentat appell kontra d-deċiżjoni tal-iSvea hovrätt (il-Qorti tal-Appell sedenti fi Stokkolma) quddiem il-qorti tar-rinviju, il-Högsta domstolen (il-Qorti Suprema, l-Isvezja) u talbet biex tiġi miċħuda t-talba ta’ Nycander imsemmija fil-punt 17 ta’ din is-sentenza.
Il-qorti tar-rinviju tistaqsi jekk għandhomx jiġu applikati u, jekk ikun il-każ, kif għandhom jiġu applikati, id-dispożizzjonijiet tal-GDPR fil-kuntest tal-kawża prinċipali.
Fir-rigward tal-obbligu ta’ produzzjoni ta’ dokumenti, din il-qorti tosserva li mill-ġurisprudenza tagħha dwar l-interpretazzjoni tad-dispożizzjonijiet rilevanti tar-RB jirriżulta li jeħtieġ li tiġi bbilanċjata r-rilevanza tal-provi inkwistjoni u l-interess tal-parti opposta li ma jiġux żvelati dawn il-provi. Hija tispeċifika li, fil-kuntest ta’ dan l-ibbilanċjar, ma jittiħdux inkunsiderazzjoni, bħala prinċipju, in-natura privata tal-informazzjoni li tinsab fid-dokument ikkonċernat jew l-interess ta’ persuni oħra li jkollhom aċċess għall-kontenut ta’ dan id-dokument barra minn dak li jista’ jirriżulta mill-eċċezzjonijiet speċifikament previsti mil-leġiżlazzjoni.
L-imsemmija qorti tippreċiża li l-obbligu previst mir-RB li jiġi prodott id-dokument huwa intiż b’mod partikolari biex kull min ikollu bżonn ta’ dokument bħala prova jkollu aċċess għalih. B’mod definittiv, dan huwa intiż sabiex il-parti f’kawża tkun tista’ tinvoka d-drittijiet tagħha meta jkun jeżisti “interess leġittimu għall-prova”.
F’dawn iċ-ċirkustanzi, il-Högsta domstolen (il-Qorti Suprema) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari segwenti:
“1)      Id-dispożizzjonijiet tal-Artikolu 6(3) u (4) [tal-GDPR] jikkonċernaw ukoll ir-regoli proċedurali nazzjonali relattivi għall-obbligi fil-qasam tal-[obbligu ta’ produzzjoni ta’ dokumenti]?
2)      Jekk ir-risposta għall-ewwel domanda tkun fl-affermattiv, [il-GDPR] jimplika li, waqt l-evalwazzjoni tal-punt jekk għandhiex tiġi ordnata l-[produzzjoni] ta’ att li fih data personali, għandhom jittieħdu inkunsiderazzjoni wkoll l-interessi tal-persuni kkonċernati [suġġetti tad-data]? F’dan il-każ, id-dritt tal-Unjoni jimponi kundizzjonijiet relattivi għall-metodi ta’ din l-evalwazzjoni?”

Fuq id-domandi preliminari

Fuq l-ewwel domanda
Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 6(3) u (4) tal-GDPR għandux jiġi interpretat fis-sens li din id-dispożizzjoni tapplika, fil-kuntest ta’ proċedura ġudizzjarja ċivili, għall-produzzjoni bħala prova ta’ reġistru tal-persunal li jinkludi data personali ta’ terzi miġbura prinċipalment għall-finijiet ta’ kontroll fiskali.
Sabiex tingħata risposta għal din id-domanda, għandu jiġi osservat, fl-ewwel lok, li l-Artikolu 2(1) tal-GDPR jipprevedi li dan ir-regolament japplika għal kull “ipproċessar ta’ data personali kompletament jew parzjalment b’mezzi awtomatizzati u għall-ipproċessar għajr b’mezzi awtomatizzati ta’ data personali li tifforma parti minn sistema ta’ arkivjar jew li tkun maħsuba sabiex tifforma parti minn sistema ta’ arkivjar”, mingħajr ma tiġi stabbilita distinzjoni fuq il-bażi tal-identità tal-awtur tal-ipproċessar ikkonċernat. Minn dan isegwi li, bla ħsara għall-każijiet imsemmija fl-Artikolu 2(2) u (3) tiegħu, il-GDPR japplika għall-operazzjonijiet ta’ pproċessar imwettqa kemm mill-persuni privati kif ukoll mill-awtoritajiet pubbliċi, inkluż, kif tindika l-premessa 20 ta’ dan ir-regolament, għall-attivitajiet tal-awtoritajiet ġudizzjarji, bħall-qrati (sentenza tal‑24 ta’ Marzu 2022, Autoriteit Persoonsgegevens, C‑245/20, EU:C:2022:216, punt 25).
Fit-tieni lok, skont il-punt 2 tal-Artikolu 4 ta’ dan ir-regolament, fost oħrajn, kull operazzjoni mwettqa sew bl-għajnuna ta’ mezzi awtomatizzati u sew mingħajr u li tiġi applikata għal data jew settijiet ta’ data personali, bħall-ġbir, ir-reġistrazzjoni, l-użu, l-iżvelar bi trażmissjoni, it-tixrid jew it-tqegħid għad-dispożizzjoni b’xi mezz ieħor, taqa’ taħt id-definizzjoni ta’ “pproċessar” ta’ data personali.
Minn dan jirriżulta li mhux biss il-ħolqien u ż-żamma ta’ reġistru tal-persunal elettroniku (ara, b’analoġija, is-sentenza tat‑30 ta’ Mejju 2013, Worten, C‑342/12, EU:C:2013:355, punt 19), iżda wkoll il-produzzjoni, bħala prova, ta’ dokument, diġitali jew fiżiku, li jinkludi tali data personali, ordnata minn qorti fil-kuntest ta’ proċedura ġudizzjarja (ara, f’dan is-sens, is-sentenza tat‑8 ta’ Diċembru 2022, Inspektor v Inspektorata kam Visshia sadeben savet (Għanijiet tal-ipproċessar ta’ data personali – Investigazzjoni kriminali), C‑180/21, EU:C:2022:967, punt 72), jikkostitwixxu pproċessar ta’ data personali li jaqa’ taħt il-kamp ta’ applikazzjoni
ratione materiae
tal-GDPR.
Fit-tielet lok, għandu jiġi enfasizzat li kull ipproċessar ta’ data personali, inkluż ipproċessar imwettaq mill-awtoritajiet pubbliċi bħall-qrati, għandu jissodisfa l-kundizzjonijiet ta’ legalità stabbiliti mill-Artikolu 6 tal-GDPR.
F’dan ir-rigward, għandu jiġi osservat, l-ewwel, li, skont l-Artikolu 6(1)(e) tal-GDPR, l-ipproċessar ta’ data personali huwa legali jekk ikun neċessarju għall-finijiet ta’ eżekuzzjoni ta’ funzjoni ta’ interess pubbliku jew ta’ funzjoni li tirriżulta mill-eżerċizzju tal-awtorità pubblika li biha huwa vestit il-kontrollur.
Konformement mal-Artikolu 6(3) tal-GDPR, moqri flimkien mal-premessa 45 tiegħu, il-bażi tal-ipproċessar imsemmi fl-Artikolu 6(1)(e) ta’ dan ir-regolament huwa ddefinit mid-dritt tal-Unjoni jew mid-dritt tal-Istat Membru li għalih huwa suġġett il-kontrollur. Barra minn hekk, id-dritt tal-Unjoni jew id-dritt tal-Istati Membri għandu jissodisfa għan ta’ interess pubbliku u jkun proporzjonat mal-għan leġittimu mfittex.
Għalhekk id-dispożizzjonijiet magħquda tal-Artikolu 6(1)(e) tal-GDPR u tal-Artikolu 6(3) ta’ dan ir-regolament jirrikjedu l-eżistenza ta’ bażi legali, b’mod partikolari nazzjonali, li sservi bħala bażi għall-ipproċessar ta’ data personali mill-kontrolluri tal-imsemmi pproċessar li jaġixxu fil-kuntest tal-eżekuzzjoni ta’ funzjoni ta’ interess pubbliku jew ta’ funzjoni li tirriżulta mill-eżerċizzju tal-awtorità pubblika, bħal dawk eżegwiti mill-qrati fil-kuntest tal-funzjonijiet ġudizzjarji tagħhom.
It-tieni, meta l-ipproċessar tad-data personali jsir għal għan differenti minn dak li għalih tinġabar id-data, mill-Artikolu 6(4) tal-GDPR, moqri fid-dawl tal-premessa 50 ta’ dan ir-regolament, jirriżulta li tali pproċessar huwa permess bil-kundizzjoni li jkollu bħala bażi, b’mod partikolari, id-dritt ta’ Stat Membru u li jikkostitwixxi miżura neċessarja u proporzjonata f’soċjetà demokratika biex jiggarantixxi wieħed mill-għanijiet imsemmija fl-Artikolu 23(1) tal-GDPR. Kif tindika din il-premessa, sabiex jiġu ssalvagwardjati l-għanijiet importanti ta’ interess pubbliku ġenerali, il-kontrollur huwa għalhekk awtorizzat iwettaq ipproċessar ulterjuri tad-data personali indipendentement mill-kompatibbiltà ta’ dan l-ipproċessar mal-għanijiet li għalihom id-data personali nġabret inizjalment.
F’dan il-każ, id-dispożizzjonijiet rilevanti tal-Kapitolu 38 tar-RB li jipprevedu l-obbligu ta’ produzzjoni ta’ dokument bħala prova u l-possibbiltà għall-qrati nazzjonali li jordnaw il-produzzjoni ta’ dan id-dokument, jikkostitwixxu l-bażi legali li sservi bħala bażi għall-ipproċessar ta’ data personali. Filwaqt li dawn id-dispożizzjonijiet jikkostitwixxu, bħala prinċipju, bażi legali suffiċjenti għall-awtorizzazzjoni ta’ tali pproċessar, mid-deċiżjoni tar-rinviju jirriżulta li din il-bażi legali hija differenti minn dik ikkostitwita mil-Liġi dwar il-Proċeduri Fiskali, li fuq il-bażi tagħha r-reġistru tal-persunal inkwistjoni fil-kawża prinċipali ġiet elaborata għall-finijiet ta’ kontroll fiskali. Barra minn hekk, l-obbligu ta’ produzzjoni previst minn dawn id-dispożizzjonijiet tar-RB huwa intiż, skont il-qorti tar-rinviju, li jippermetti li kull min ikollu bżonn ta’ dokument bħala prova jkollu aċċess għalih. Fil-fehma tagħha, dan huwa sabiex jiġi ggarantit li l-parti f’kawża tkun tista’ tinvoka d-drittijiet tagħha meta jkun jeżisti “interess leġittimu għall-prova”.
Skont il-qorti tar-rinviju, mill-ħidma preparatorja li wasslet għal-Liġi dwar il-Proċeduri Fiskali jirriżulta li d-data personali rreġistrata fir-reġistru tal-persunal hija intiża li tippermetti lill-aġenti tal-amministrazzjoni fiskali Svediża tipproċedi għal rikonċiljazzjoni ta’ data meta jsiru spezzjonijiet fuq il-post. L-għan prinċipali huwa l-prevenzjoni tax-xogħol mhux iddikjarat u li jinħolqu kundizzjonijiet ta’ kompetizzjoni iktar b’saħħithom. L-ipproċessar ta’ data personali huwa ġġustifikat mill-ħtieġa li jiġi ssodisfat l-obbligu legali li għaliha huwa suġġett il-kontrollur, jiġifieri ż-żamma ta’ reġistru tal-persunal.
Għalhekk, għandu jitqies li l-ipproċessar ta’ din id-data fil-kuntest ta’ proċedura ġudizzjarja, bħal dik inkwistjoni fil-kawża prinċipali, jikkostitwixxi pproċessar imwettaq għal għan differenti minn dak li għalih inġabret din id-data, jiġifieri għall-finijiet ta’ kontroll fiskali , u li ma huwiex ibbażat fuq il-kunsens tas-suġġetti tad-data, fis-sens tal-Artikolu 6(1)(a) tal-GDPR.
F’dawn iċ-ċirkustanzi, l-ipproċessar ta’ data personali b’għan differenti minn dak li għalih inġabret din id-data mhux biss għandu jkun ibbażat fuq id-dritt nazzjonali, bħad-dispożizzjonijiet tal-Kapitolu 38 tar-RB, iżda għandu jikkostitwixxi wkoll miżura neċessarja u proporzjonata f’soċjetà demokratika, fis-sens tal-Artikolu 6(4) tal-GDPR, u għandu jiggarantixxi wieħed mill-għanijiet imsemmija fl-Artikolu 23(1) tal-GDPR.
Fost dawn l-għanijiet hemm, konformement mal-punt (f) tal-Artikolu 23(1) ta’ dan ir-regolament, “il-protezzjoni tal-indipendenza ġudizzjarja u l-proċedimenti ġudizzjarji”, fejn dan l-għan għandu jinftiehem, kif osservat il-Kummissjoni Ewropea fl-osservazzjonijiet bil-miktub tagħha, fis-sens li huwa intiż għall-protezzjoni tal-amministrazzjoni tal-ġustizzja kontra ndħil intern jew estern iżda wkoll għall-amministrazzjoni tajba tal-ġustizzja. Barra minn hekk, skont il-punt (j) tal-Artikolu 23(1), l-eżekuzzjoni tat-talbiet taħt il-liġi ċivili tikkostitwixxi wkoll għan li jista’ jiġġustifika pproċessar ta’ data personali għal għan differenti minn dak li għalih din inġabret. Għaldaqstant ma huwiex eskluż li l-ipproċessar ta’ data personali ta’ terzi fil-kuntest ta’ proċedura ġudizzjarja ċivili jista’ jibbaża ruħu fuq tali għanijiet.
Madankollu, hija l-qorti tar-rinviju li għandha tivverifika jekk id-dispożizzjonijiet rilevanti tal-Kapitolu 38 tar-RB, minn naħa, jissodisfawx dawn l-għanijiet u/jew l-għanijiet l-oħra u, min-naħa l-oħra, humiex neċessarji u proporzjonati mal-imsemmija għanijiet, fejn b’hekk dawn ikunu jistgħu jaqgħu taħt il-portata tal-każijiet ta’ pproċessar ta’ data personali meqjusa bħala legali taħt id-dispożizzjonijiet tal-Artikolu 6(3) u (4) tal-GDPR moqri flimkien mal-Artikolu 23(1)(f) u (j) tiegħu.
F’dan ir-rigward, ma tagħmilx differenza jekk l-ipproċessar ta’ data personali jkunx ibbażat fuq dispożizzjoni tad-dritt nazzjonali materjali jew proċedurali, inkwantu d-dispożizzjonijiet tal-Artikolu 6(3)(b) u (4) ta’ dan ir-regolament ma jagħmlu ebda distinzjoni bejn dawn iż-żewġ tipi ta’ dispożizzjonijiet.
Fid-dawl tal-kunsiderazzjonijiet kollha preċedenti, jeħtieġ li r-risposta għall-ewwel domanda tkun li l-Artikolu 6(3) u (4) tal-GDPR għandu jiġi interpretat fis-sens li din id-dispożizzjoni tapplika, fil-kuntest ta’ proċedura ġudizzjarja ċivili, għall-produzzjoni bħala prova ta’ reġistru tal-persunal li jinkludi data personali ta’ terzi persuni miġbura prinċipalment għall-finijiet ta’ kontroll fiskali.

Fuq it-tieni domanda
Permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikoli 5 u 6 tal-GDPR għandhomx jiġu interpretati fis-sens li, meta ssir l-evalwazzjoni tal-punt dwar jekk il-produzzjoni ta’ dokument li jinkludi data personali għandhiex tiġi ordnata fil-kuntest ta’ proċedura ġudizzjarja ċivili, il-qorti nazzjonali għandha l-obbligu li tieħu inkunsiderazzjoni l-interessi tas-suġġetti tad-data. Fl-affermattiv, din il-qorti tistaqsi, barra minn hekk, jekk id-dritt tal-Unjoni, u b’mod partikolari l-GDPI, jimponix rekwiżiti partikolari fir-rigward tal-modalitajiet ta’ din l-evalwazzjoni.
Qabel kollox, għandu jiġi enfasizzat li kull ipproċessar ta’ data personali għandu, bla ħsara għad-derogi aċċettati fl-Artikolu 23 tiegħu, josserva l-prinċipji li jirregolaw l-ipproċessar tad-data personali kif ukoll id-drittijiet tas-suġġett tad-data ddikjarati fil-Kapitoli II u III ta’ dan ir-regolament rispettivament. B’mod partikolari, kull ipproċessar ta’ data personali għandu, minn naħa, ikun konformi mal-prinċipji ddikjarati fl-Artikolu 5 tal-imsemmi regolament u, min-naħa l-oħra, jissodisfa l-kundizzjonijiet ta’ legalità elenkati fl-Artikolu 6 tal-istess regolament (ara, f’dan is-sens, is-sentenza tas‑6 ta’ Ottubru 2020, La Quadrature du Net et, C‑511/18, C‑512/18 u C‑520/18, EU:C:2020:791, punt 208 kif ukoll il-ġurisprudenza ċċitata).
Hawnhekk, il-qorti tar-rinviju tosserva li d-dispożizzjonijiet rilevanti tal-Kapitolu 38 tar-RB ma jirrikjedux espliċitament, meta ssir l-evalwazzjoni tal-punt dwar jekk għandhiex tiġi ordnata l-produzzjoni ta’ dokument li jinkludi data personali, it-teħid inkunsiderazzjoni tal-interessi tal-persuni li d-data personali tagħhom tinsab inkwistjoni. Konformement ma’ ġurisprudenza nazzjonali, dawn id-dispożizzjonijiet jirrikjedu biss ibbilanċjar tar-rilevanza tal-prova u tal-interess tal-parti opposta li ma tiżvelax l-informazzjoni inkwistjoni.
Kif ġie kkonstatat fil-punt 39 ta’ din is-sentenza, peress li dawn id-dispożizzjonijiet tad-dritt nazzjonali jirrigwardaw il-produzzjoni ta’ dokument inkwantu prova, dawn jistgħu jaqgħu taħt il-portata tal-każijiet ta’ pproċessar ta’ data personali meqjusa bħala legali taħt id-dispożizzjonijiet tal-Artikolu 6(3) u (4) tal-GDPR, moqri flimkien mal-Artikolu 23(1)(f) u (j) tiegħu. Dan huwa l-każ sa fejn l-imsemmija dispożizzjonijiet, minn naħa, għandhom bħala għan li jiżguraw l-iżvolġiment it-tajjeb tal-proċedura ġudizzjarja billi jiżguraw li l-parti f’kawża tkun tista’ tinvoka d-drittijiet tagħha meta jkun jeżisti “interess leġittimu għall-prova” u, min-naħa l-oħra, ikunu neċessarji u proporzjonati għal dan l-għan.
Fil-fatt, mill-Artikolu 6(4) tal-GDPR jirriżulta li tali pproċessar ta’ data personali huwa legali bil-kundizzjoni li jikkostitwixxi miżura neċessarja u proporzjonata f’soċjetà demokratika sabiex jiġu ggarantiti l-għanijiet imsemmija fl-Artikolu 23 tal-GDPR li dawn għandhom l-intenzjoni li jilħqu. Għaldaqstant, sabiex titwettaq il-verifika ta’ dawn ir-rekwiżiti, qorti nazzjonali għandha l-obbligu li tieħu inkunsiderazzjoni l-interessi kunfliġġenti preżenti meta tevalwa l-opportunità li tordna l-produzzjoni ta’ dokument li jinkludi data personali ta’ terzi.
F’dan ir-rigward, jeħtieġ li jiġi enfasizzat li r-riżultat tal-ponderazzjoni li għandha titwettaq mill-qorti nazzjonali tista’ tvarja kemm skont iċ-ċirkustanzi ta’ kull każ kif ukoll skont it-tip ta’ proċedura inkwistjoni.
Fir-rigward tal-interessi preżenti fil-kuntest ta’ proċedura ġudizzjarja ċivili, il-qorti nazzjonali għandha, kif jirriżulta b’mod partikolari mill-premessi 1 u 2 tal-GDPR, tiggarantixxi l-protezzjoni tal-persuni fiżiċi fir-rigward tat-trattament tad-data personali li hija dritt fundamentali stabbilit fl-Artikolu 8(1) tal-Karta u fl-Artikolu 16 TFUE. Din il-qorti għandha tiggarantixxi wkoll id-dritt għar-rispett tal-ħajja privata, stabbilit fl-Artikolu 7 tal-Karta li huwa marbut mill-qrib mad-dritt għall-protezzjoni tad-data personali.
Madankollu, kif tiddikjara l-premessa 4 tal-GDPR, id-dritt għall-protezzjoni tad-data personali ma huwiex dritt assolut iżda għandu jittieħed inkunsiderazzjoni b’rabta mal-funzjoni tiegħu fis-soċjetà u għandu jiġi bbilanċjat, konformement mal-prinċipju ta’ proporzjonalità, ma’ drittijiet fundamentali oħra, bħad-dritt għal protezzjoni ġudizzjarja effettiva ggarantit fl-Artikolu 47 tal-Karta.
Issa, il-produzzjoni ta’ dokument li jinkludi data personali ta’ terzi fil-kuntest ta’ proċedura ġudizzjarja ċivili tikkontribwixxi, kif osservat, essenzjalment, l-Avukata Ġenerali fil-punt 61 tal-konklużjonijiet tagħha, għar-rispett ta’ dan id-dritt għal protezzjoni ġudizzjarja effettiva.
F’dan ir-rigward, peress li t-tieni paragrafu tal-Artikolu 47 tal-Karta jikkorrispondi għal-Artikolu 6(1) tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, iffirmata f’Ruma fl‑4 ta’ Novembru 1950, is-sens u l-portata tiegħu huma, bis-saħħa tal-Artikolu 52(3) tal-Karta, l-istess bħal dawk mogħtija mill-imsemmija konvenzjoni fl-Artikolu 6(1).
Skont ġurisprudenza stabbilita tal-Qorti Ewropea tad-Drittijiet tal-Bniedem, fid-dawl tal-post eminenti li d-dritt għal smigħ xieraq għandu f’soċjetà demokratika, huwa essenzjali li l-parti f’kawża jkollha l-possibbiltà li tiddefendi b’mod effettiv il-kawża tagħha quddiem qorti u li tibbenefika mill-opportunitajiet ugwali fil-konfront tal-avversarju tagħha (ara, f’dan is-sens, il-Qorti EDB, 24 ta’ Ġunju 2022, Zayidov vs L-Azerbajġan (Nru 2), CE:ECHR:2022:0324JUD000538610, § 87 u l-ġurisprudenza ċċitata). Minn dan jirriżulta b’mod partikolari li l-parti f’kawża għandha tkun tista’ tgawdi minn proċedura kontradittorja u tressaq, fl-istadji differenti tagħha, l-argumenti li hija tqis li huma rilevanti għad-difiża tal-kawża tagħha (Qorti EDB, 21 ta’ Jannar 1999, García Ruiz vs Spanja, CE:ECHR:1999:0121JUD003054496, § 29)
Għalhekk, sabiex jiġi żgurat li l-partijiet f’kawża jkunu jistgħu jgawdu minn dritt għal protezzjoni ġudizzjarja effettiva u b’mod partikolari minn dritt għal smigħ xieraq, fis-sens tat-tieni paragrafu tal-Artikolu 47 tal-Karta, jeħtieġ li jiġi kkunsidrat li l-partijiet fi proċedura ġudizzjarja ċivili għandhom ikunu f’pożizzjoni li jaċċedu għall-provi neċessarji biex jiġi stabbilit suffiċjentement il-fondatezza tal-ilmenti tagħhom, li jistgħu eventwalment jinkludu data personali tal-partijiet jew ta’ terzi.
B’hekk, kif ġie indikat fil-punt 46 ta’ din is-sentenza, it-teħid inkunsiderazzjoni tal-interessi preżenti jidħol fil-kuntest tal-eżami tal-ħtieġa u tal-proporzjonalità tal-miżura, li huma previsti fl-Artikolu 6(3) u (4) tal-GDPR u li jikkundizzjonaw il-legalità tal-ipproċessar ta’ data personali. F’dan ir-rigward, jeħtieġ għalhekk li jittieħed ukoll inkunsiderazzjoni l-Artikolu 5(1) tiegħu, u b’mod partikolari l-prinċipju ta’ “minimizzazzjoni tad-data” li jinsab fil-punt (c) ta’ din id-dispożizzjoni, li jesprimi l-prinċipju ta’ proporzjonalità. Skont dan il-prinċipju ta’ minimizzazzjoni tad-data, id-data personali għandha tkun adegwata, rilevanti u limitata għal dak li hu meħtieġ b’rabta mal-finijiet li għalihom tkun qed tiġi pproċessata (ara, f’dan is-sens, is-sentenza tat‑22 ta’ Ġunju 2021, Latvijas Republikas Saeima (Punti ta’ penalità), C‑439/19, EU:C:2021:504, punt 98 u l-ġurisprudenza ċċitata).
Il-qorti nazzjonali għandha għalhekk l-obbligu li tiddetermina jekk l-iżvelar tad-data personali huwiex adegwat u rilevanti għall-finijiet tal-garanzija tal-għan li għandu jintlaħaq mid-dispożizzjonijiet applikabbli tad-dritt nazzjonali u jekk dan l-għan jistax jinkiseb bl-użu ta’ mezzi ta’ prova inqas intrużivi fir-rigward tal-protezzjoni tad-data personali ta’ numru kbir ta’ terzi bħal, pereżempju, is-smigħ ta’ xhieda speċifiċi.
Fil-każ fejn il-produzzjoni ta’ dokument li jinkludi data personali tirriżulta li hija ġġustifikata, mill-imsemmi prinċipju jirriżulta, barra minn hekk, li, meta parti biss minn id-data tidher li hija neċessarja għal finijiet probatorji, il-qorti nazzjonali għandha tħejji l-adozzjoni ta’ miżuri supplimentari fil-qasam tal-protezzjoni tad-data, bħall-psewdonimizzazzjoni, iddefinita fil-punt 5 tal-Artikolu 4 tal-GDPR, tal-ismijiet tas-suġġetti tad-data jew kull miżura oħra intiża li timminimizza l-ostaklu għad-dritt għall-protezzjoni tad-data personali ikkostitwit mill-produzzjoni ta’ tali dokument. Tali miżuri jistgħu jinkludu b’mod partikolari l-limitazzjoni tal-aċċess tal-pubbliku għall-fajl jew ordni indirizzata lill-partijiet li lilhom ġew ikkomunikati d-dokumenti li jinkludu data personali li ma jużawx din id-data għal finijiet oħra minbarra dik tal-amministrazzjoni tal-prova waqt il-proċedura ġudizzjarja inkwistjoni.
F’dan ir-rigward, għandu jiġi ppreċiżat li mill-punt 5 tal-Artikolu 4 tal-GDPR, moqri flimkien mal-premessa 26 ta’ dan ir-regolament jirriżulta li d-data personali li kienet is-suġġett ta’ psewdonimizzazzjoni u li tista’ tiġi attribwita lil persuna fiżika bl-użu ta’ informazzjoni supplimentari għandha titqies bħala informazzjoni dwar persuna fiżika identifikabbli u li għaliha japplikaw il-prinċipji relatati mal-protezzjoni tad-data. Min-naħa l-oħra, minn din il-premessa jirriżulta li dawn il-prinċipji la japplikaw “għall-informazzjoni anonima, jiġifieri informazzjoni li mhijiex marbuta ma’ persuna fiżika identifikat jew identifikabbli [u lanqas] għal data personali li ssir anonima b’tali mod li s-suġġett tad-data ma jkunx jew ma jkunx għadu identifikabbli”.
Għaldaqstant qorti nazzjonali tista’ tqis li data personali tal-partijiet jew tat-terzi għandha tiġi kkomunikata lilha sabiex tkun tista’ tippondera l-interess preżenti b’għarfien sħiħ tal-fatti u fl-osservanza tal-prinċipju ta’ proporzjonalità. Din l-evalwazzjoni tista’, jekk ikun il-każ, twassalha biex tawtorizza l-iżvelar sħiħ jew parzjali lill-parti l-oħra tad-data personali li f’dan il-kuntest ġiet ikkomunikata lilha jekk hija tqis li tali żvelar ma jmurx lil hinn minn dak li huwa neċessarju għall-finijiet tal-garanzija tat-tgawdija effettiva tad-drittijiet li l-partijiet f’kawża jisiltu mill-Artikolu 47 tal-Karta.
Fid-dawl tal-punti kollha preċedenti, hemm lok li r-risposta għat-tieni domanda tkun li l-Artikoli 5 u 6 tal-GDPR għandhom jiġu interpretati fis-sens li, meta ssir il-ponderazzjoni tal-punt dwar jekk għandhiex tiġi ordnata l-produzzjoni ta’ dokument li jinkludi data personali, il-qorti nazzjonali għandha l-obbligu li tieħu inkunsiderazzjoni l-interessi tas-suġġetti tad-data u tevalwahom skont iċ-ċirkustanzi ta’ kull każ, tat-tip ta’ proċedura inkwistjoni u billi tieħu debitament inkunsiderazzjoni r-rekwiżiti li jirriżultaw mill-prinċipju ta’ proporzjonalità kif ukoll, b’mod partikolari, minn dawk li jirriżultaw mill-prinċipju tal-minimizzazzjoni tad-data msemmija fl-Artikolu 5(1)(c) ta’ dan ir-regolament.

Fuq l-ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tielet Awla) taqta’ u tiddeċiedi:
1)
L-Artikolu 6(3) u (4) tar-Regolament (UE) 2016/679 tal-Parlament Ewropew u tal-Kunsill tas
‑
27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data),
għandu jiġi interpretat fis-sens li:
din id-dispożizzjoni tapplika, fil-kuntest ta’ proċedura ġudizzjarja ċivili, għall-produzzjoni bħala prova ta’ reġistru tal-persunal li jinkludi data personali ta’ terzi persuni miġbura prinċipalment għall-finijiet ta’ kontroll fiskali.
2)
L-Artikoli 5 u 6 tar-Regolament 2016/679
għandhom jiġu interpretati fis-sens li:
meta ssir il-ponderazzjoni tal-punt dwar jekk għandhiex tiġi ordnata l-produzzjoni ta’ dokument li jinkludi data personali, il-qorti nazzjonali għandha l-obbligu li tieħu inkunsiderazzjoni l-interessi tas-suġġetti tad-data u tevalwahom skont iċ-ċirkustanzi ta’ kull każ, tat-tip ta’ proċedura inkwistjoni u billi tieħu debitament inkunsiderazzjoni r-rekwiżiti li jirriżultaw mill-prinċipju ta’ proporzjonalità kif ukoll, b’mod partikolari, minn dawk li jirriżultaw mill-prinċipju tal-minimizzazzjoni tad-data msemmija fl-Artikolu 5(1)(c) ta’ dan ir-regolament.
Firem
*
Lingwa tal-kawża: l-Isvediż.